CELEX: 52018PC0344
Language: fi
Date: 2018-05-25
Title: Ehdotus NEUVOSTON PÄÄTÖS Kanadan sekä Euroopan unionin ja sen jäsenvaltioiden välisellä laaja-alaisella talous- ja kauppasopimuksella perustetussa CETA-sekakomiteassa Euroopan unionin puolesta otettavasta kannasta CETA-sekakomitean ja erikoistuneiden komiteoiden työjärjestyksen hyväksymiseen

EUROOPAN KOMISSIO
            Bryssel 25.5.2018
            COM(2018) 344 final
            2018/0175(NLE)
            Ehdotus
            NEUVOSTON PÄÄTÖS
            Kanadan sekä Euroopan unionin ja sen jäsenvaltioiden välisellä laaja-alaisella talous- ja kauppasopimuksella perustetussa CETA-sekakomiteassa Euroopan unionin puolesta otettavasta kannasta CETA-sekakomitean ja erikoistuneiden komiteoiden työjärjestyksen hyväksymiseen
            
               
         
         
            
               PERUSTELUT
            
            
               1.Ehdotuksen kohde
            
            
               
                  Tämä ehdotus koskee päätöstä CETA-sekakomiteassa unionin puolesta otettavan kannan vahvistamisesta CETA-sekakomitean ja sen erikoistuneiden komiteoiden työjärjestyksen suunnitellun hyväksymisen osalta.
               
            
            
               2.Ehdotuksen tausta
            
            
               2.1.Laaja-alainen talous- ja kauppasopimus (CETA)
            
            
               
                  Kanadan sekä Euroopan unionin ja sen jäsenvaltioiden välisellä laaja-alaisella talous- ja kauppasopimuksella (CETA), jäljempänä ’sopimus’, pyritään panemaan täytäntöön unionin yhteinen Kanadaa koskeva kauppapolitiikka ja erityisesti luomaan vapaakauppa-alue. Sopimus allekirjoitettiin Brysselissä 30. lokakuuta 2016.
                     1
                  
               
               
                  Sopimusta on sovellettu väliaikaisesti 21. syyskuuta 2017 alkaen.
               
            
            
               2.2.CETA-sekakomitea ja erikoistuneet komiteat
            
            
               
                  Sopimuksella perustetaan sen 26.1 artiklan nojalla CETA-sekakomitea ja sen 26.2 artiklan nojalla erikoistuneita komiteoita. Näihin sisältyvät seuraavat: tavarakauppakomitea, maatalouskomitea, viinejä ja alkoholijuomia käsittelevä komitea, lääkkeitä käsittelevä alakohtainen sekaryhmä, palveluita ja sijoituksia käsittelevä komitea, ammattipätevyyksien vastavuoroista tunnustamista käsittelevä sekakomitea, tulliyhteistyösekakomitea, terveys- ja kasvinsuojelutoimia käsittelevä yhteinen hallintokomitea, julkisia hankintoja käsittelevä komitea, rahoituspalvelukomitea, kaupan ja kestävän kehityksen komitea, sääntely-yhteistyön foorumi ja maantieteellisiä merkintöjä käsittelevä CETA-komitea.
               
               
                  CETA-sekakomitea ja erikoistuneet komiteat koostuvat osapuolten edustajista, jotka toimivat myös niiden puheenjohtajina. CETA-sekakomitean puheenjohtajina toimivat yhdessä Kanadan ulkomaankauppaministeri ja kauppapolitiikasta vastaava Euroopan komission jäsen tai heidän nimeämänsä henkilöt. Sopimuksen 1.1 artiklassa määrätään seuraavaa: ”osapuolilla tarkoitetaan yhtäältä Euroopan unionia tai sen jäsenvaltioita taikka Euroopan unionia ja sen jäsenvaltioita niiden omilla, Euroopan unionista tehdystä sopimuksesta ja Euroopan unionin toiminnasta tehdystä sopimuksesta johtuvilla toimivaltansa aloilla, jäljempänä ’EU-osapuoli’, sekä toisaalta Kanadaa”.
               
               
                  CETA-sekakomitea ja erikoistuneet komiteat vastaavat sopimuksen täytäntöönpanosta ja soveltamisesta omilla aloillaan. Sopimuksen 26.1 artiklan 5 kohdan h alakohdan mukaisesti CETA-sekakomitea voi perustaa erikoistuneita komiteoita ja kahdenvälisiä vuoropuheluita, jotka avustavat sitä tehtävien hoitamisessa. CETA-sekakomitea ja erikoistuneet komiteat kokoontuvat kerran vuodessa tai osapuolen pyynnöstä.
               
            
            
               2.3.Suunniteltu CETA-sekakomitean säädös 
            
            
               CETA-sekakomitean on määrä hyväksyä päätös, joka koskee CETA-sekakomitean työjärjestyksen vahvistamista, jäljempänä ’suunniteltu säädös’.
            
            
               
                  Suunnitellun säädöksen tarkoituksena on hyväksyä CETA-sekakomitean työjärjestys sopimuksen 26.1 artiklan 4 kohdan d alakohdan mukaisesti, jossa määrätään, että CETA-sekakomitea vahvistaa työjärjestyksensä. 
               
               
                  Sopimuksen 26.2 artiklan 4 kohdassa määrätään, että erikoistuneet komiteat vahvistavat oman työjärjestyksensä ja muuttavat sitä tarpeelliseksi katsoessaan. Kun otetaan huomioon CETA-sopimuksen nojalla perustettujen erikoistuneiden komiteoiden suuri lukumäärä, ehdotetaan, että CETA-sekakomitean työjärjestystä sovelletaan erikoituneisiin komiteoihin soveltuvin osin, ellei sopimuksen 26.2 artiklan 4 kohdan mukaisesti toisin päätetä.
               
            
            
               3.Unionin puolesta otettava kanta
            
            
               Unionin puolesta otettavalla kannalla olisi pyrittävä vahvistamaan CETA-sekakomitean työjärjestys sopimuksen määräysten mukaisesti.
            
            
               4.Oikeusperusta
            
            
               4.1.Menettelyllinen oikeusperusta
            
         
         
            
               4.1.1.Periaatteet
            
            
               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.
            
            
               Ilmaisu ”säädökset, joilla on oikeusvaikutuksia” kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Lisäksi se kattaa välineet, joilla ei ole sitovaa vaikutusta kansainvälisen oikeuden nojalla mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”
                  2
               .
            
            
               4.1.2.Soveltaminen tässä asiassa
            
            
               CETA-sekakomitea ja erikoistuneet komiteat ovat Kanadan sekä Euroopan unionin ja sen jäsenvaltioiden välisellä laaja-alaisella talous- ja kauppasopimuksella perustettuja elimiä.
            
            
               Päätös, joka CETA-sekakomitean on tarkoitus hyväksyä, on sitova, eikä sillä täydennetä tai muuteta sopimuksen institutionaalisia rakenteita.
            
            
               Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.
            
            
               4.2.Aineellinen oikeusperusta
            
            
               4.2.1.Periaatteet
            
            
               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta, eli se, jota pääasiallinen tai ensisijainen tavoite tai osatekijä edellyttää.
            
            
               4.2.2.Soveltaminen käsillä olevassa asiassa
            
            
               Suunnitellun säädöksen pääasiallinen tavoite ja sisältö liittyvät yhteiseen kauppapolitiikkaan ja kansainväliseen liikenteeseen. 
            
            
               Tämän vuoksi ehdotetun päätöksen aineellinen oikeusperusta on Euroopan unionin toiminnasta tehty sopimus ja erityisesti sen 91 artikla, 100 artiklan 2 kohta ja 207 artiklan 4 kohta.
            
            
               4.3.Päätelmä
            
            
               
                  Ehdotetun päätöksen oikeusperustana tulisi olla SEUT-sopimuksen 91 artikla, 100 artiklan 2 kohta ja 207 artiklan 4 kohta yhdessä sen 218 artiklan 9 kohdan kanssa.
               
            
            
               5.Suunnitellun säädöksen julkaiseminen
            
            
               CETA-sekakomitean päätös on tarkoitus julkaista, kun se on hyväksytty. 
            
            
               2018/0175 (NLE)
            
            
               Ehdotus
            
            
               NEUVOSTON PÄÄTÖS
            
         
         
            
               Kanadan sekä Euroopan unionin ja sen jäsenvaltioiden välisellä laaja-alaisella talous- ja kauppasopimuksella perustetussa CETA-sekakomiteassa Euroopan unionin puolesta otettavasta kannasta CETA-sekakomitean ja erikoistuneiden komiteoiden työjärjestyksen hyväksymiseen
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen ja erityisesti sen 91 artiklan, 100 artiklan 2 kohdan ja 207 artiklan 4 kohdan yhdessä sen 218 artiklan 9 kohdan kanssa,
            
            
               ottaa huomioon Euroopan komission ehdotuksen
            
            
               sekä katsoo seuraavaa:
            
            
               (1)Neuvoston päätöksessä (EU) 2017/37
                  3
                säädetään Kanadan sekä Euroopan unionin ja sen jäsenvaltioiden välisen laaja-alaisen talous- ja kauppasopimuksen (CETA), jäljempänä ’sopimus’, allekirjoittamisesta Euroopan unionin puolesta. Sopimus allekirjoitettiin 30 päivänä lokakuuta 2016.
            
            
               (2)Neuvoston päätöksessä (EU) 2017/38
                  4
                säädetään sopimuksen väliaikaisesta soveltamisesta, mukaan lukien CETA-sekakomitean ja erikoistuneiden komiteoiden perustaminen. Sopimusta on sovellettu väliaikaisesti 21 päivästä syyskuuta 2017.
            
            
               (3)Sopimuksen 26.1 artiklan 4 kohdan d alakohdan mukaan CETA-sekakomitea vahvistaa oman työjärjestyksensä.
            
            
               (4)Sopimuksen 26.2 artiklan 4 kohdan mukaan erikoistuneet komiteat vahvistavat oman työjärjestyksensä ja muuttavat sitä tarpeelliseksi katsoessaan.
            
            
               (5)CETA-sekakomitean on määrä ensimmäisessä kokouksessaan hyväksyä työjärjestyksensä, kuten sopimuksessa määrätään.
            
            
               (6)Ellei kukin erikoistunut komitea 26.2 artiklan 4 kohdan mukaisesti toisin päätä, tätä työjärjestystä sovelletaan erikoistuneisiin komiteoihin soveltuvin osin.
            
            
               (7)Tämän vuoksi on aiheellista määrittää unionin puolesta CETA-sekakomiteassa otettava kanta liitteenä olevan CETA-sekakomitean työjärjestystä koskevan päätösluonnoksen pohjalta, jotta varmistetaan sopimuksen tehokas täytäntöönpano,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Kanadan sekä Euroopan unionin ja sen jäsenvaltioiden välisellä laaja-alaisella talous- ja kauppasopimuksella perustetun CETA-sekakomitean ensimmäisessä kokouksessa unionin puolesta otettava kanta CETA-sekakomitean ja erikoistuneiden komiteoiden työjärjestykseen perustuu tämän päätöksen liitteenä olevaan CETA-sekakomitean päätösluonnokseen.
            
            
               2 artikla
            
            
               Kun CETA-sekakomitean päätös on hyväksytty, se julkaistaan Euroopan unionin virallisessa lehdessä.
            
            
               3 artikla
            
            
               Tämä päätös on osoitettu komissiolle.
            
            
               Tehty Brysselissä
            
         
         
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 11, 14.1.2017, s. 1.
               
               
                  
                     (2)
                  
                        Yhteisöjen tuomioistuimen tuomio 7.10.2014, Saksa v. neuvosto, C-399/12, ECLI: EU: C: 2014: 2258, 61–64 kohta. 
               
               
                  
                     (3)
                  
                        EUVL L 11, 14.1.2017, s. 1.
               
               
                  
                     (4)
                  
                        EUVL L 11, 14.1.2017, s. 1080.
               
            
      
    ---documentbreak--- 
      
         
               EUROOPAN KOMISSIO
            Bryssel25.5.2018
            COM(2018) 344 final
            LIITE
            asiakirjaan
            Ehdotus neuvoston päätökseksi
            Kanadan sekä Euroopan unionin ja sen jäsenvaltioiden välisellä laaja-alaisella talous- ja kauppasopimuksella perustetussa CETA-sekakomiteassa Euroopan unionin puolesta otettavasta kannasta CETA-sekakomitean ja erikoistuneiden komiteoiden työjärjestyksen hyväksymiseen
            
               
         
         
            
               LIITE
            
            
               CETA-SEKAKOMITEAN
                  PÄÄTÖS N:o […/2018]
            
            
               annettu …
            
            
               työjärjestyksensä ja erikoituneiden komiteoiden työjärjestyksen hyväksymisestä
            
            
               CETA-SEKAKOMITEA, joka
            
            
               ottaa huomioon Kanadan sekä Euroopan unionin ja sen jäsenvaltioiden välisen laaja-alaisen talous- ja kauppasopimuksen (CETA), jäljempänä ’sopimus’,  ja erityisesti sen 26.1 artiklan 4 kohdan d alakohdan ja 26.2 artiklan 4 kohdan 
            
            
               sekä katsoo seuraavaa:
            
            
               (1)Joitakin sopimuksen osia on sovellettu väliaikaisesti 21 päivästä syyskuuta 2017 sopimuksen 30.7 artiklan 3 kohdan mukaisesti.
            
            
               (2)Sopimuksen 26.1 artiklan 4 kohdan d alakohdan mukaan CETA-sekakomitea vahvistaa oman työjärjestyksensä.
            
            
               (3)Sopimuksen 26.2 artiklan 4 kohdan mukaan erikoistuneet komiteat vahvistavat oman työjärjestyksensä ja muuttavat sitä tarpeelliseksi katsoessaan, 
            
            
               ON PÄÄTTÄNYT SEURAAVAA:
            
            
               Hyväksytään CETA-sekakomitean ja sen erikoistuneiden komiteoiden työjärjestys, sellaisina kuin se on esitetty liitteessä. 
            
            
               Tehty ....., ..... 
            
            
                     
                  
                  
                     
                        CETA-sekakomitean puolesta
                     
                  
               
                     
                  
                  
                     
                        Puheenjohtajat
                     
                  
               
               
            
               LIITE
            
            
               CETA-SEKAKOMITEAN TYÖJÄRJESTYS
            
            
               1 artikla
            
            
               Kokoonpano ja puheenjohtajuus
            
         
         
            
               1.CETA-sekakomitea, joka on perustettu Kanadan sekä Euroopan unionin ja sen jäsenvaltioiden välisen laaja-alaisen talous- ja kauppasopimuksen, jäljempänä ’sopimus’, 26.1 artiklan mukaisesti, suorittaa tehtäviään mainitun sopimuksen 26.1 artiklan mukaisesti ja vastaa sopimuksen toiminnasta ja asianmukaisesta soveltamisesta ja edistää sen yleisiä tavoitteita.
            
            
               2.Sopimuksen 26.1 artiklan 1 kohdan mukaisesti CETA-sekakomitea koostuu osapuolten edustajista ja sen puheenjohtajina toimivat Kanadan ulkomaankauppaministeri ja kauppapolitiikasta vastaava Euroopan komission jäsen. Puheenjohtajia voivat edustaa heidän nimeämänsä edustajat sopimuksen 26.1 artiklan 1 kohdan määräysten mukaisesti.
            
            
               3.Tämän työjärjestyksen osapuolet on määritelty sopimuksen 1.1 artiklassa.
            
            
               2 artikla
            
            
               Edustajat
            
            
               1.Kumpikin osapuoli ilmoittaa sopimuksen toiselle osapuolelle luettelon CETA-sekakomitean edustajistaan. CETA-sekakomitean sihteeristö hallinnoi ja pitää luetteloa ajan tasalla. 
            
            
               2.CETA-sekakomitean puheenjohtajaa voi edustaa nimetty edustaja, jos puheenjohtaja ei pysty osallistumaan kokoukseen. Puheenjohtaja tai hänen edustajansa ilmoittaa edustajan nimeämisestä kirjallisesti toiselle puheenjohtajalle ja asianmukaiselle yhteyspisteelle mahdollisimman varhain ennen kokousta. 
            
            
               3.CETA-sekakomitean puheenjohtajan nimeämä edustaja käyttää kyseisen puheenjohtajan oikeuksia nimeämisen laajuudessa. Tässä työjärjestyksessä viittausten edustajiin ja puheenjohtajiin katsotaan sisältävän myös heidän nimetyt edustajansa.
            
            
               3 artikla
            
            
               CETA-sekakomitean sihteeristö
            
            
               Sopimuksen osapuolten sopimuksen 26.5 artiklan mukaisesti nimittämät CETA-yhteyspisteet toimivat CETA-sekakomitean sihteeristönä.
            
            
               4 artikla
            
            
               Kokoukset
            
            
               1.Sopimuksen 26.1 artiklan 2 kohdan mukaisesti CETA-sekakomitea kokoontuu kerran vuodessa tai osapuolen pyynnöstä. Kokoukset pidetään vuorotellen Brysselissä ja Ottawassa, elleivät puheenjohtajat toisin päätä. 
            
            
               2.Sopimuksen 26.6 artiklan 1 kohdan mukaisesti CETA-sekakomitean kokoukset voidaan pitää video- tai teleneuvotteluina.
            
            
               3.CETA-sekakomitean kokoukset kutsuu koolle CETA-sekakomitean sihteeristö sopimuksen osapuolten yhteisesti päättämänä ajankohtana ja yhteisesti päätetyssä paikassa. Kuten 26.6 artiklan 2 kohdassa määrätään, sopimuksen osapuolet pyrkivät kokoontumaan 30 päivän kuluessa siitä, kun sopimuksen osapuoli on saanut sopimuksen toisen osapuolen esittämän kokouspyynnön.
            
            
               5 artikla
            
            
               Valtuuskunnat
            
            
               CETA-sekakomitean jäsenillä voi olla apunaan hallituksen virkamiehiä. Ennen kutakin kokousta CETA-sekakomitean puheenjohtajille on ilmoitettava sopimuksen kunkin osapuolen valtuuskuntien aiottu kokoonpano.
            
            
               6 artikla
            
         
         
            
               Asiakirjat
            
            
               Jos asioiden käsittely CETA-sekakomiteassa perustuu tausta-asiakirjoihin, CETA-sekakomitean sihteeristö numeroi ja jakaa kyseiset asiakirjat CETA-sekakomitean asiakirjoina.
            
            
               7 artikla
            
            
               Kirjeenvaihto
            
            
               1.CETA-sekakomitean puheenjohtajille osoitettu kirjeenvaihto on toimitettava edelleen CETA-sekakomitean sihteeristölle, jotta se voidaan tarvittaessa jakaa CETA-sekakomitean jäsenille.
            
            
               2.CETA-sekakomitean sihteeristö toimittaa CETA-sekakomitean puheenjohtajilta lähtöisin olevan kirjeenvaihdon vastaanottajille ja numeroi sen ja tarvittaessa jakaa muille CETA-sekakomitean jäsenille.
            
            
               8 artikla
            
            
               Kokousten asialista
            
            
               1.CETA-sekakomitean sihteeristö laatii kutakin kokousta varten alustavan asialistan. Se toimitetaan yhdessä muiden asianmukaisten asiakirjojen kanssa CETA-sekakomitean jäsenille, puheenjohtajat mukaan luettuina, viimeistään 10 päivää ennen kokouksen alkamista.
            
            
               2.Alustavaan asialistaan sisältyvät asiat, joiden asialistalle ottamista koskevan pyynnön ja muut tarvittavat asiakirjat sopimuksen osapuoli on toimittanut CETA-sekakomitean sihteeristölle viimeistään 14 päivää ennen kyseisen kokouksen alkua.
            
            
               3.CETA-sekakomitean puheenjohtajat julkaisevat yhdessä hyväksytyn version CETA-sekakomitean alustavasta asialistasta ennen kokousta, jollei sopimuksen 26.4 artiklan soveltamisesta muuta johdu.
            
            
               4.CETA-sekakomitea hyväksyy asialistan kunkin kokouksen alussa. Sopimuksen osapuolten niin päättäessä asialistalle voidaan ottaa asioita, joita ei ole merkitty alustavaan asialistaan.
            
            
               5.CETA-sekakomitean puheenjohtajat voivat yhteisellä suostumuksella kutsua tarkkailijoita, mukaan luettuina sopimuksen osapuolten muiden elinten edustajat tai riippumattomat asiantuntijat, osallistumaan kokouksiinsa ja antamaan tietoja erityiskysymyksistä.
            
            
               6.CETA-sekakomitean puheenjohtajat voivat yhteisellä suostumuksella lyhentää tai jatkaa 1 ja 2 kohdassa asetettuja määräaikoja jonkin erityistapauksen sitä edellyttäessä.
            
            
               9 artikla
            
            
               Pöytäkirjat
            
            
               1.CETA-sekakomitean sihteeristö laatii jokaisesta kokouksesta pöytäkirjaluonnoksen tavallisesti 21 päivän kuluessa kokouksen päättymisestä, ellei yhteisellä suostumuksella toisin päätetä. 
            
            
               2.Pöytäkirja sisältää yleensä tiivistelmän kustakin asialistalla olevasta asiakohdasta, ja tarvittaessa yksilöidään
            
            
               a)CETA-sekakomitealle toimitetut asiakirjat;
            
            
               b)lausumat, jotka CETA-sekakomitean jäsen on pyytänyt merkittäviksi pöytäkirjaan; ja
            
         
         
            
               c)eri asiakohdissa hyväksytyt päätökset, annetut suositukset, sovitut yhteiset lausumat ja tehdyt päätelmät.
            
            
               3.Pöytäkirjassa on myös oltava kaikista kokoukseen osallistuneista henkilöistä luettelo, jossa on henkilöiden nimi, asema ja organisaatio, riippumatta siitä, missä ominaisuudessa he ovat osallistuneet.
            
            
               4.Puheenjohtajien on hyväksyttävä pöytäkirja kirjallisesti kokousta seuraavien 28 päivän kuluessa tai sopimuksen osapuolten päättämään määräaikaan mennessä. Kun pöytäkirja on hyväksytty, CETA-sekakomitean sihteeristö allekirjoittaa sen alkuperäiskappaleet, ja kukin sopimuksen osapuoli saa yhden alkuperäiskappaleen kyseisistä asiakirjoista. Osapuolet voivat päättää, että sähköisten kappaleiden allekirjoittaminen ja vaihto täyttää tämän vaatimuksen. Allekirjoitetusta pöytäkirjasta toimitetaan kopiot CETA-sekakomitean jäsenille.
            
            
               5.CETA-sekakomitean sihteeristö laati myös lyhyen ja yleisen tiivistelmän pöytäkirjasta. Kun CETA-sekakomitean puheenjohtajat ovat hyväksyneet pöytäkirjan tiivistelmän tekstin, he julkaisevat sen, jollei sopimuksen 26.4 artiklan soveltamisesta muuta johdu.
            
            
               10 artikla
            
            
               Päätökset ja suositukset
            
            
               1.CETA-sekakomitea tekee päätöksiä kaikissa niissä asioissa, joista tässä sopimuksessa niin määrätään, ja voi myös antaa soveltuvia suosituksia. CETA-sekakomitea tekee päätöksensä yhteisellä suostumuksella, kuten sopimuksen 26.3 artiklan 3 kohdassa määrätään.
            
            
               2.Kokousten välisenä aikana kauppakomitea voi tehdä päätöksiä ja antaa suosituksia kirjallista menettelyä noudattaen, jos sopimuksen osapuolet yhteisellä suostumuksellaan niin päättävät. Tätä varten puheenjohtajien on 7 artiklan mukaisesti toimitettava ehdotusteksti kirjallisesti CETA-sekakomitean jäsenille, ja annettava jäsenille määräaika, johon mennessä heidän on ilmoitettava kaikki siihen liittyvät huolenaiheet tai siihen haluamansa muutokset. Hyväksytyt ehdotukset ilmoitetaan 7 artiklan mukaisesti, kun määräaika on kulunut umpeen, ja kirjataan seuraavan kokouksen pöytäkirjaan. 
            
            
               3.Jos CETA-sekakomitealle on annettu sopimuksen nojalla valtuudet tehdä päätöksiä tai antaa suosituksia tai tulkintoja, ne otsikoidaan vastaavasti ’päätöksiksi’, ’suosituksiksi’ tai ’tulkinnoiksi’. CETA-sekakomitean sihteeristö antaa kaikille päätöksille, suosituksille tai tulkinnoille järjestysnumeron, ilmoittaa niiden teko- tai antamispäivän ja antaa niistä aihekuvauksen. Kussakin päätöksessä vahvistetaan sen voimaantulopäivä. 
            
            
               4.CETA-sekakomitean puheenjohtajat allekirjoittavat kaikki päätökset, suositukset tai tulkinnat.
            
            
               5.Sopimuksen osapuolet varmistavat, että CETA-sekakomitean tekemät päätökset tai sen antamat suositukset tai tulkinnat julkaistaan, jollei sopimuksen 26.4 artiklasta muuta johdu.
            
            
               6.Kun kyseessä on CETA-sekakomitean päätös, jolla muutetaan sopimuksen pöytäkirjoja ja liitteitä sopimuksen 30.2 artiklan 2 kohdan mukaisesti, kaikki kielitoisinnot ovat yhtä todistusvoimaisia, kuten sopimuksen 30.11 artiklassa määrätään.
            
            
               11 artikla
            
            
               Tiedon julkaiseminen ja luottamuksellisuus
            
            
               1.Jollei sopimuksessa toisin määrätä tai jolleivät puheenjohtajat toisin päätä, CETA-sekakomitean kokoukset eivät ole yleisölle avoimia.
            
            
               2.Kun sopimuksen osapuoli toimittaa lainsäädännössään luottamuksellisiksi luokiteltuja tietoja CETA-sekakomitealle, jollekin erikoistuneelle komitealle tai muulle sopimuksen nojalla perustetulle elimille, sopimuksen toisen osapuolen on käsiteltävä kyseisiä tietoja luottamuksellisina sopimuksen 26.4 artiklan mukaisesti.
            
            
               12 artikla
            
            
               Kielet
            
            
               1.CETA-sekakomitean virallisia kieliä ovat sopimuksen osapuolten viralliset kielet.
            
            
               2.CETA-sekakomitean työkielet ovat englanti ja/tai ranska. Jolleivät puheenjohtajat toisin päätä, CETA-sekakomitea tekee tavallisesti ratkaisunsa näillä kielillä laadittujen asiakirjojen perusteella.
            
         
         
            
               13 artikla
            
            
               Kulut
            
            
               1.Sopimuksen kukin osapuoli vastaa sille CETA-sekakomitean kokouksiin osallistumisesta aiheutuvista kuluista.
            
            
               2.Kokouksen järjestävä sopimuksen osapuoli vastaa kokouksen järjestelyihin liittyvistä kuluista sekä asiakirjojen kopiointikuluista.
            
            
               3.Kokouksen järjestävä sopimuksen osapuoli vastaa sekakomitean kokouksissa työkielille ja työkieliltä tapahtuvan tulkkauksen kuluista. Sopimuksen osapuoli, joka pyytää tulkkausta ja kääntämistä muille kielille tai muilta kieliltä kuin 12 artiklassa vahvistetut työkielet, vastaa tällaisten palveluiden kuluista.
            
            
               14 artikla
            
            
               Erikoistuneet komiteat ja muut elimet
            
            
               1.Sopimuksen 26.1 artiklan 4 kohdan b alakohdan mukaisesti CETA-sekakomitea valvoo kaikkien erikoistuneiden komiteoiden ja muiden sopimuksen nojalla perustettujen elinten työtä.
            
            
               2.Erikoistuneiden komiteoiden ja muiden sopimuksen nojalla perustettujen elinten nimeämät yhteyspisteet ilmoitetaan kirjallisesti CETA-sekakomitealle. Kaikki sopimuksen täytäntöönpanoa koskeva asiaankuuluva kirjeenvaihto, asiakirjat ja muu viestintä kunkin erikoistuneen komitean yhteyspisteiden välillä lähetetään samanaikaisesti CETA-sekakomitean sihteeristölle.
            
            
               3.Erikoistuneet komiteat raportoivat 26.2 artiklan 6 kohdan mukaisesti CETA-sekakomitealle kokoustensa tuloksista ja päätelmistä.
            
            
               4.Ellei kukin erikoistunut komitea 26.2 artiklan 4 kohdan mukaisesti toisin päätä, tätä työjärjestystä sovelletaan erikoistuneisiin komiteoihin ja muihin sopimuksen nojalla perustettuihin elimiin soveltuvin osin.